JWD วิ่งแรง 13% นิวไฮรอบ 5 ปี โบรกฯ เชียร์ซื้อเป้า 14.50 บ. คาดไตรมาส 2 กำไรทะลุ 100 ลบ.
JWD วิ่งแรง 13% มาที่ 13.80 บ. นิวไฮรอบ 5 ปี ด้วยมูลค่าซื้อขาย 464.85 ลบ. โบรกฯ เชียร์ "ซื้อ" วางเป้า 14.50 บ. คาดไตรมาส 2/64 กำไรทะลุ 100 ลบ. แผนขยายธุรกิจหนุนธุรกิจเติบโตต่อเนื่อง
JWD วิ่งแรง 13% มาที่ 13.80 บ. นิวไฮรอบ 5 ปี โบรกฯ เชียร์ "ซื้อ" วางเป้า 14.50 บ. คาดไตรมาส 2/64 กำไรทะลุ 100 ลบ. แผนขยายธุรกิจหนุน
31 พ.ค. 2564

ผู้สื่อข่าวรายงานว่า ราคาหุ้น บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD ล่าสุด ณ เวลา 15.48 น. อยู่ที่ 13.80 บาท บวก 1.60 บาท หรือ 13.11% สูงสุดที่ 14 บาท ต่ำสุดที่ 12.20 บาท ด้วยมูลค่าซื้อขาย 464.85 ล้านบาท
ทั้งนี้ ราคาหุ้น JWD ปรับตัวขึ้นสูงสุดในรอบกว่า 5 ปี นับตั้งแต่ราคาหุ้นอยู่ที่ระดับ 13.88 บาท เมื่อวันที่ 5 ก.พ.2559
โดยบล.กสิกรไทย ระบุในบทวิเคราะห์ แนะนำ “ซื้อ” หุ้น JWD ประเมินราคาเป้าหมายสำหรับกลางปี 2565 ที่ 14.50 บาท (ธุรกิจเดิม 12.5บาท บวกมูลค่าส่วนเพิ่มจากธุรกิจใหม่ที่ 2 บาท) โดยมองว่าช่วงขาขึ้นของกำไรจะดำเนินไปอย่างต่อเนื่องในช่วงหลายไตรมาสข้างหน้า ด้วยแรงหนุนจากการขยายตัวของธุรกิจเดิมและการลงทุนใหม่ๆ โดยคาดว่ากำไรไตรมาส 2 ปี 2564 จะสูงกว่า 100 ล้านบาท ก่อนที่จะปรับสูงยิ่งขึ้นใน ไตรมาส 3 ปี 2564 และไตรมาส 4 ปี 2564
ทั้งนี้ JWD อยู่ระหว่างการขยายพอร์ตการลงทุนธุรกิจเดิมอยู่ อิงจากเป้าหมายการเติบโตที่ 15% ในปี 2564 ที่มีแรงหนุนจาก 1. การขยายธุรกิจห้องเย็นไปยังภูมิภาค 2. การซื้อกิจการเพิ่มในธุรกิจขนส่งและโครงสร้างพื้นฐาน และ 3. การขยายตัวอย่างมากของธุรกิจการลงทุนในเวียดนาม
อีกทั้งมองว่ากลยุทธ์ของ JWD ในการขยายกิจการอย่างต่อเนื่องมีโอกาสช่วยให้บรรลุเป้าหมายหารเติบโตเชิงรุกที่ 20% สำหรับรายได้ 40% สำหรับกำไรในช่วง 5 ปีข้างหน้า การประกาศโครงการใหม่ๆ จะเป็นปัจจัยสำคัญที่ช่วยหนุนราคาหุ้นนอกเหนือจากทิศทางขาขึ้นของกำไรรายไตรมาส